Жалба, подадена на 7 ноември 2022 г. — SN/Комисия
(Дело T-689/22)
Език на производството: английски
Страни
Жалбоподател: SN (представители: L. Levi и P. Baudoux, адвокати)
Ответник: Европейска комисия
Искания
Жалбоподателят иска от Общия съд:
да отмени решението на ответника от 11 януари 2022 г. в частта, в която с него се добавя ограничително условие, което трябва да бъде съблюдавано докато жалбоподателя е в отпуск по лични причини, а именно да не се включва, участва или дава съвети в производства и/или по преписки/дела, които се разглеждат от Европейската комисия и съдилищата на Европейския съюз или които ги засягат, и да не установява преки или непреки (включително писмени) професионални контакти със съответните служби на Комисията в контекста на настоящата му работа,
да отмени решението на ответника от 27 юли 2022 г., с което се отхвърля подадената от жалбоподателя жалба по административен ред,
да осъди ответника да заплати съдебните разноски.
Основания и основни доводи
Жалбоподателят изтъква следните основания в подкрепа на жалбата.
Първо основание: ответникът не изпълнил задължението за мотивиране.
Второ основание: ответникът нарушил член 40 от Правилника за длъжностните лица и Решение C(2018)4048 final на Комисията от 29 юни 2018 година относно външните дейности и задания и относно професионалните дейности след прекратяване на служебното правоотношение, както и принципа на пропорционалност.
Трето основание: ответникът нарушил принципа на равно третиране.
____________